FICATUL GRAS NON-ALCOOLIC
STEATOHEPATITA NON-ALCOOLICĂ

Categorii de dovezi
Ia: dovezi obţinute din metaanaliza studiilor randomizate controlate;
Ib: dovezi obţinute din minim un studiu randomizat;
IIa: dovezi obţinute din minim un studiu controlat de calitate;
IIb: dovezi obţinute din cel puţin un alt tip de studiu cvasiexperimental de calitate;
III: dovezi obţinute din studii descriptive de calitate, cum ar fi studii comparative, de corelaţie sau prezentări de caz;
IV: dovezi obţinute din rapoartele comitetelor de experţi, opinii sau experienţa clinică a autorităţilor din domeniu.

Gradarea recomandărilor
Grad A: necesită cel puţin un studiu randomizat de bună calitate;
Grad B: se bazează pe studii clinice nerandomizate;
Grad C: necesită dovezi din categoria IV, în absenţa unor studii clinice cu aplicabilitate directă. 

Introducere Ficatul gras non-alcoolic este o condiţie patologică frecvent întâlnită şi reprezintă o cauză majoră de morbiditate de cauză hepatică şi de mortalitate. Riscul de a dezvolta afecţiunea este direct proporţional cu greutatea corporală. Având în vedere prevalenţa în continuă creştere a obezităţii în societatea modernă, ficatul gras non-alcoolic reprezintă o problemă importantă de sănătate publică. Aceste argumente motivează necesitatea implementării unui ghid de diagnostic şi tratament. 
Cadru nosologic. Definiţie
Noţiunea de ficat gras non-alcoolic acoperă un spectru larg de afecţiuni, cu etiologie, evoluţie şi prognostic diferite, care au în comun prezenţa unei steatoze hepatice predominant macroveziculare şi absenţa unui consum de alcool considerat nociv pentru ficat (1). 
În literatura anglo-saxonă sunt utilizaţi mai mulţi termeni pentru a descrie modificările de tip steatoză întâlnite la cei care nu consumă cantităţi nocive de alcool: non-alcoholic fatty liver disease (NAFLD) – ficatul gras non-alcoolic - care cuprinde un spectru de boli de la steatoza simplă, fără inflamaţie sau fibroză, la non alcoholic steatohepatitis (NASH) – steatohepatita non-alcoolică sau chiar ciroză hepatică.
Steatoza hepatică se caracterizează prin acumularea de grăsimi în proporţie între 5-10% din greutatea ficatului (2).
Steatohepatita nonalcoolică (NASH) este o complicaţie necrotico-inflamatorie a steatozei macroveziculare. Termenul descrie modificările histologice hepatice de steatoză predominant macroveziculară asociată cu infiltrate inflamatorii şi fibroză cu potenţial evolutiv spre ciroză Propunerea de a înlocui termenul de steatohepatită non-alcoolică cu cel de steatohepatită metabolică nu s-a bucurat de destulă popularitate pentru a se impune.
Steatohepatita non-alcoolică este clasificată în primară sau esenţială şi secundară. Caracteristicile celei primare sunt cele tipice ale NASH apărute la un pacient cu obezitate centrală, scăderea toleranţei la glucoză sau diabet, hipertensiune arterială, hipertrigliceridemie. Steatohepatita secundară este asociată cu un factor determinant specific, cum ar fi medicamente, chirurgie pentru tratamentul obezităţii etc; Clasificarea nu este larg acceptată, fiind considerată puţin utilă în practică (1). 
Un alt termen utilizat, lipsit de rigurozitate dar acceptabil din punctul de vedere al practicii clinice zilnice, este cel de NAFLD sau NASH prezumtiv (2) .
Ciroza hepatică, considerată criptogenetică, se pare că îşi are frecvent cauza în steatohepatita non-alcoolică ; caracteristicile histologice specifice dispar însă în acest stadiu făcând diagnosticul dificil, circumstanţial.
Un alt termen care trebuie definit este cel de non-alcoolic. Nu există o demarcare clară dintre ce înseamnă consum de alcool semnificativ din punct de vedere medical. Multe centre consideră că un consum de alcool de 20-40g/zi la bărbaţi şi 20g/zi la femei reprezintă nivelul de semnificaţie. Unele centre au coborât nivelul de semnificaţie la 10-20g/zi (2 pahare de vin/zi) (1,2). 
Epidemiologie. Etiologie
Incidenţa şi prevalenţa reală a ficatului gras (NAFLD) şi steatohepatitei non-alcoolice (NASH) nu sunt cunoscute, studii populaţionale riguroase fiind deocamdată imposibile şi neexistând o metodă neinvazivă de diagnostic cert.
Datele privind prevalenţa ficatului gras variază foarte mult, între 20% şi 70% la obezi şi până la 35% la non-obezi, iar a steatohepatitei de 2%-3% la subiecţii normoponderali şi 18-20% dintre cei supra-ponderali sau obezi (2,3). 
Cu toate că valoarea exactă a prevalenţei şi incidenţei NAFLD şi NASH nu este cunoscută, este acceptat unanim că aceste afecţiuni sunt cele mai frecvente boli hepatice ale adultului.
Vârsta. Afecţiunea este întâlnită la orice vârstă, inclusiv la copii, dar este mai frecventă între 40 şi 50 ani. 
Sexul. Date recente raportează o prevalenţă egală la ambele sexe (2) dar formele mai severe de boală sunt mai frecvente la femei, sugerând o evoluţie mai agresivă a NAFLD la acestea.
Agregarea familială a ficatului gras este previzibilă având în vedere că principalele condiţii asociate acestuia (diabetul şi obezitatea) prezintă o astfel de agregare, datorată atât factorilor genetici cât şi de mediu. 
Condiţiile asociate cu ficatul gras non-alcoolic se regăsesc în tabelul 1.
Obezitatea. Toate studiile recunosc asocierea NAFLD /NASH - obezitate. Studiile histologice efectuate la pacienţi obezi (IMC >30 kg/m2) cu transaminaze crescute sau normale indică doar o minoritate de pacienţi (4-8%) cu morfologie hepatică normală, restul prezentând modificări sugestive steatozei (70-85%), steato-hepatitei (22-30%) sau chiar cirozei (1-10%) (3,4,5,6). 
Severitatea leziunilor de NAFLD creşte cu gradul obezităţii şi sunt mai frecvente la cei cu obezitate centrală, tip asociat cu insulino-rezistenţa. Cu toate acestea, NAFLD nu este exclusiv o afecţiune a supraponderalilor sau obezilor, fiind diagnosticată şi la normoponderali. 
Tabel 1. 
CONDIŢIILE ASOCIATE CU NAFLD
A. Insulinorezistenţă




1. Sindrom X metabolic
Obezitate
Diabet zaharat
Hipertrigliceridemie
Hipertensiune arterială
Hiperuricemie
Ovar polichistic
2. Lipoatrofie
3. Sindrom Mauriac
B. Dezordini ale metabolismului lipidic

1. A-beta-lipoproteinemia
2. Hipo-beta-lipoproteinemia
3. Boala Andersen
4. Sdr. Weber-Christian
C. Nutriţie parenterală totală 
D. Scădere masivă în greutate
1. By-pass jejuno-ileal
2. By-pass gastric
3. Înfometare severă
E. Medicamente
Amiodaronă, diltiazem, tamoxifen, steroizi, terapie antiretrovirală înalt activă, flurazepam, metotrexat, fenilbutazonă, acid valproic, isoniasid etc.
F. Toxice
Arsenic, tetraclorură de carbon, antimoniu, DDT, cloroform, tetracloretan, ciuperci, aflatoxine etc.

Insulino-rezistenţa şi diabetul zaharat tip II (DZ II). Insulino-rezistenţa şi hiperinsulinismul joacă un rol important în progresia NASH, chiar în absenţa DZ. Se pare că ficatul gras precede apariţia DZ. Circa 75% din cei cu DZ II prezintă modificări sugestive de NAFLD ( şi un procent de 35-75% dintre pacienţii cu NASH sunt diagnosticaţi cu DZ tip 2 (7-10) . 
Hiperlipemia. Hipertrigliceridemia se asociază în 66% din cazuri cu NAFLD, iar hipercolesterolemia doar în 33% din cazuri (7-10). 
Modificările metabolismului fierului. Puţin peste 30% din pacienţii cu NAFLD sunt homo- sau heterozigoţi pentru mutaţia Cys 282Tyr, un procent mai mare decât în populaţia generală, dar neasociat cu creşterea indexului hepatic la fierului. Semnificaţia acestor date este discutabilă, fiind posibilă o asociere cu fibroza (11).
Alte condiţii asociate cu ficatul gras non-alcoolic includ (2,3):
- nutriţia parenterală totală, scăderea ponderală rapidă, hipotiroidismul, înfometarea acută, perfuziile cu soluţii glucozate în ultimele săptămâni înaintea decesului;
- chirurgia abdominală — rezecţii intestinale largi, bypass jejunal, chirurgie gastrică pentru obezitate morbidă, anastomoze biliopancreatice. 
- medicamente sau toxine — amiodaronă, tamoxifen, perhexilene maleate, glucocorticoizi, estrogeni sintetici, agenţi antiretrovirali, tetracicline, minocicline, unele pesticide .
- boala Wilson, boala Weber-Christian, lipodistrofiile parţiale, abetalipoproteinemiile, diverticuloza jejunală cu populare bacteriană. 

Patogeneză 
Patogeneza ficatului gras non-alcoolic nu este complet elucidată. Dezvoltarea steatozei, steatohepatitei, progresia fibrozei şi apariţia cirozei hepatice cu complicaţiile sale, inclusiv a cancerului hepatocelular, reprezintă consecinţa unor anomalii metabolice multiple (condiţionate parţial genetic) care apar sau sunt favorizate în condiţii de mediu speciale.
Teoriile actuale asupra patogeniei întregului spectru al ficatului gras non-alcoolic consideră că procesul fiziopatologic necesită cel puţin două secvenţe, prima ducând la apariţia steatozei, iar cea de-a doua este iniţiată de stress-ul oxidativ şi peroxidarea lipidelor având drept consecinţă apariţia steatohepatitei (1,3,11). 
Cele mai multe teorii patogenice consideră insulino-rezistenţa ca evenimentul primar în fiziopatologia NAFLD/NASH (principala cauză a primei lovituri sau secvenţe), răspunzătoare de apariţia steatozei.
Insulinorezistenţa şi hiperinsulinismul: Relaţia dintre ficat şi rezistenţa la insulină este bidirecţională; pe de o parte existenţa rezistenţei la insulină şi hiperinsulinismul secundar determină injurie hepatică prin acumulare de grăsimi, iar pe de altă parte afectarea hepatică agravează insulinorezistenţa transformând scăderea toleranţei la glucoză în diabet zaharat manifest prin alterarea metabolismului insulinei (1,3,12). 
Pentru progresia leziunilor de steatoză şi apariţia necroinflamaţiei şi fibrozei este necesară a doua lovitură (secvenţă) reprezentată de o varietate de agresiuni: 
- Stress-ul oxidativ şi peroxidarea lipidelor reprezintă principalele evenimente recunoscute drept cauză a modificărilor necroinflamatorii din NAFLD/NASH (1,3). Sursele de stress oxidativ care determină dezechilibru dintre substanţele pro- şi antioxidante- identificate în ficatul gras sunt: citocromul P450, beta-oxidarea peroxisomală, pierderea mitocondrială de electroni, recrutarea de celule inflamatorii; peroxidarea reactivă a lipidelor potenţează stress-ul oxidativ care a iniţiat procesul. 
- Acizii graşi au rol în injuria hepatică atât prin medierea insulinorezistenţei cât şi prin efect toxic direct. 
- În lipodistrofii incapacitatea sau scăderea posibilităţilor de formare a ţesutului adipos are ca şi consecinţă alterări grave ale controlului lipidelor circulante şi determină ca sechele steatoză, NASH şi ciroză hepatică. 
- Citocromul P450 este implicat în exacerbarea stress-ului oxidativ şi activarea citokinelor (1,3).
- Leptina este o proteină circulantă, codificată de gena obezităţii, produsă în principal la nivelul ţesutului adipos periferic, cu rol în reglarea activităţii receptorului insulinei, a receptorului ”peroxisome proliferator-activated gamma” (PPAR γ) şi a saţietăţii. Nivele crescute ale leptinei se întâlnesc la om, paradoxal, în cadrul obezităţii şi se pare că acţionează ca un promotor al injuriei histologice hepatice corelate cu NASH (3,4).
- Citokinele au nivele crescute la cei cu NAFLD/NASH, dar este discutabil dacă acestea sunt cauza sau doar efectul peroxidării lipidelor.
- Metabolismul peroxisomal este posibil implicat în NASH, cel puţin la unii pacienţi cu dezordini genetice ale acestuia (sindrom Zellweger, adrenoleucodistrofia, boala Refsum), dar posibil şi în condiţiile unor anomalii nutriţionale sau modificări adaptative ale peroxisomilor (3). 
- Fierul hepatic, deficienţa de anti-oxidanţi şi flora intestinală pot fi alţi potenţiali factori oxidativi.
Factorii genetici sunt cu siguranţă implicaţi în susceptibilitatea la NAFLD/NASH, fapt demonstrat prin existenţa unei agregări familiale a afecţiunii, dar şi a numeroase sindroame cu transmitere genetică care predispun la modificări legate de ficatul gras. 
La finalul prezentării acestor complicate date de patogeneză sunt de subliniat următoarele elemente practice: 1) insulinorezistenţa este o constatare universală la bolnavii cu NASH; 2) numai o proporţie mică de persoane cu insulinorezistenţă şi/ sau obezitate dezvoltă NASH; 3) susceptibilitatea la NASH pare a fi determinată de factori de mediu şi genetici care influenţează magnitudinea stress-ului oxidativ şi a peroxidării lipidelor; 4) hiperinsulinismul, hiperglicemia, leptina reprezintă factori cu potenţial fibrogenic (1,3,7).

Morfopatologie
Elementul definitoriu al morfopatologiei ficatului gras non-alcoolic este asemănarea cu cea descrisă în steatohepatita alcoolică, cu menţiunea că în varianta non-alcoolică modificările sunt mai atenuate. NAFLD se caracterizează ca element definitoriu prin steatoză, adică prezenţa de grăsime reprezentând minim 5% din greutatea ficatului sau la microscopie optică a lipidelor în minim 5% din hepatocite. Dispoziţia grăsimii este predominant macroveziculară, nu există inflamaţie şi nici fibroză.
În NASH leziunile sunt multiple şi complexe: prezenţa grăsimii macroveziculare dispuse difuz sau perivenular (în jurul venei centrale) asociată cu infiltrat inflamator mixt (format din neutrofile şi limfocite) şi necroză focală. La aceste elemente se adăugă fibroza perivenulară şi corpii Mallory evidenţiaţi mai bine în hepatocitele balonizate. În tabelul 2 este prezentată o propunere de ierarhizare a anomaliilor observabile în NASH (12).


Tabel 2. Modificările histopatologice din NASH (modificat după Neuschwander-Tetri şi Caldwell, Hepatology, 37,5,2003).
Elemente obligatorii pentru diagnostic 1. Steatoza de tip predominant macrovezicular (macro>micro)
2. Inflamaţie lobulară mixtă/medie (PMN şi monocite)
3. Balonizare hepatocitară, vizibilă lângă celulele steatozice, tipic zona 

Elemente obişnuit prezente, fără caracter obligatoriu 1. Fibroză perisinusoidală
2. Nuclei glicogenaţi în zona 1
3. Lipogranuloame în lobuli (mici dimensiuni)
4. Corpi acidofili sau celule Kupffer PAS+
5. Chişti grăsoşi

Elemente posibil prezente 1.Corpi hialini Mallory în hepatocite balonizate
2. Depozite granulare medii hepatocitare periportale de fier sau în celulele sinusoidale
3. Megamitocondrii în hepatocite

Elemente neobişnuite care impun considerarea altor cauze 1. Steatoză macroveziculară în mai puţin de 30% din parenchim sau distribuţie non-zonală
2. Predominanţa sau exclusivitatea steatozei microveziculare
3. Necroză hialină sclerozantă, leziuni veno-ocluzive, fibroză perivenulară, fleboscleroză
4. Inflamaţie portală mai importantă decât cea lobulară, agregate limfoide, numeroase plasmocite
5. Eozinofilie importantă în inflamaţia portală sau lobulară; granuloame epiteloide
6. Fibroză portală/periportală mai mare sau în absenţa fibrozei zonei 3 perisinusoidale; fibroză în punţi exclusiv portale fără fibroză perisinusoidală
7. Colestază acută cu dopuri biliare
8. Colestază cronică +/- leziuni ducte biliare, sărăcia ductelor biliare, proliferare ductulară, granule de Cu în hepatocitele periportale
9. Incluziuni globulare PAS+ (alfa1antitripsină) în hepatocitele periportale
10. Granule de Fe în hepatocite în cantitate semnificativă

O clasificare histologică a NAFLD în clase de boală, în funcţie de gravitate, a fost propusă ca metodă de lucru şi este prezentată în tabelul 3. Clasa 1 reprezintă steatoza simplă, clasa 2 este una de graniţă iar clasa 3 şi 4 reprezintă NASH cu potenţial evolutiv important (13). 
Tabel 3. Clasificarea NAFLD: criterii histologice
Clasa 1. Steatoză simplă (fără inflamaţie sau fibroză)
Clasa 2.Steatoză cu inflamaţie lobulară dar fără celule balonizate sau fibroză
Clasa 3.Steatoză, inflamaţie şi fibroză de grade variate
Clasa 4.Steatoză, inflamaţie, fibroză, celule balonizate şi corpi hialini Mallory.

Tablou clinic
Afecţiunea este obişnuită la un anumit tip de pacient, atenţie trebuind să fie acordată identificării tipului caracteristic. Bărbaţii sunt la fel de frecvent afectaţi ca şi femeile, dar acestea din urmă par a prezenta o evoluţie mai severă a bolii, fiind mai frecvent diagnosticate.
Pacientul tipic este reprezentat de o femeie de vârstă medie, obeză sau măcar supraponderală; atunci când IMC este normal, prezintă o dispoziţie centrală a ţesutului adipos şi aproape întotdeauna există o rezistenţă la insulină sau chiar diabet zaharat tip II manifest. Trebuie identificate celelalte caractere ale sindromului X metabolic: HTA, guta, ovarul polichistic (hirsutism, oligo- sau amenorea). În stadiile avansate ale afecţiunii (ciroză hepatică) aceste caracteristici pot să nu fie atât de evidente şi trebuie descoperite de o anamneză amănunţită.
Simptomatologia este necaracteristică. Mulţi pacienţi (48-100%) sunt asimptomatici, fiind descoperiţi fortuit în cadrul unor analize de rutină sau în cadrul planului de investigaţie pentru HTA, gută, DZ, hiperlipemii, obezitate morbidă (2,3,14). 
Când există simptome, acestea sunt reprezentate de: a) astenie (70%) care nu este direct proporţională cu gradul sau stadiul bolii; (IMG:http://forum.softpedia.com/style_emoticons/default/cool.gif) dureri necaracteristice sau disconfort în hipocondrul drept, cu caracter vag de înţepătură; c) simptome care să indice o afectare hepatică serioasă sunt foarte rar întâlnite: prurit, anorexie, greaţă sau simptome care să sugereze decompensarea unei ciroze hepatice (hemoragie digestivă, encefalopatie, sindrom ascito-edematos, icter).
Examenul fizic nu este patognomonic. Cea mai frecventă anomalie este obezitatea, obişnuit centrală (1,2). Sugestiv pentru afectarea ficatului se descoperă în circa jumătate din cazuri hepatomegalia. La copii poate fi prezentă achantosis nigricans (1). Semnele de afectare hepatică cronică sunt rare, doar în stadii avansate, obişnuit fiind întâlnite eritemul palmar şi steluţele vasculare. Icterul, edemul, asterixis, atrofiile musculare apar doar în stadiul de ciroză hepatică constituită complicată.

Explorări diagnostice

Explorări de laborator.
Principalele anomalii de laborator prezente în NASH în mod constant sunt creşterea aminotransferazelor. Acestea sunt crescute moderat, obişnuit de 1,5-4X valoarea normală, creşteri de până la 10XN fiind posibile, dar rare. De regulă, creşterea alanin-aminotransferazei (TGP, ALT) este mai importantă decât a aspartat-aminotransferazei (TGO, AST), raportul AST/ALT fiind subunitar; sunt posibile valori supraunitare ale raportului, în stadii avansate de boală (fibroză severă sau chiar ciroză), dar niciodată peste 2. Valoarea transaminazelor fluctuează în timp. (13,14).
Fosfataza alcalină şi gama-glutamiltranspeptidaza pot fi moderat crescute (de regulă, de 2XN). 
Nivelul seric al albuminei, timpul de protrombină sunt normale până în stadiul de ciroză. 
Hipertrigliceridemia este obişnuită, fiind prezentă la 20-80% dintre pacienţi. Scăderea toleranţei la glucoză sau hiperglicemia sunt identificate la 30-50% din bolnavi.
Alte anomalii de laborator posibile în NASH sunt: creşterea valorii IgA în 25% din cazuri (un raport IgG/IgA scăzut indică fibroză severă); la 35% dintre pacienţi se identifică anticorpi antinucleari; parametrii metabolismului fierului (feritina, saturarea transferinei) sunt alteraţi în 20-60% dintre bolnavii cu NASH, fără a semnifica hemocromatoză.
Tabloul hematologic este normal până la dezvoltarea hipersplenismului. 
În cadrul examenelor de laborator trebuie evaluaţi şi markerii pentru etiologia alcoolică: în NASH GGT este sub 400ui/l; indicele de Rittis este întotdeauna < 2, transferina şi volumul eritrocitar mediu sunt normale.
O serie de markeri serologici pot fi utilizaţi pentru identificarea neinvazivă a NASH şi diferenţierea de NAFLD. Dintre aceştia sunt în studiu leptina, adiponectina, citocheratina, etc şi promit a fi o bună alternativă pentru puncţia biopsie hepatică.(15-17)
Explorările imagistice uzuale nu furnizează informaţii privitoare la inflamaţie sau fibroză şi nu au sensibilitate pentru încărcarea grasă hepatică decât atunci când determină modificări de volum şi densitate deosebită. 
Ecografia abdominală poate fi folosită ca metodă de screening şi limitează diagnosticul la NAFLD prezumtiv. Identifică steatoza doar atunci când depăşeşte 20-30%, nu o diferenţiază de fibroză, poate confunda ariile hipoecogene „respectate” de steatoză cu formaţiuni expansive (2). Tipic ecografia evidenţiază în NAFLD/NASH un ficat mare, cu ecogenitate crescută (ficat mare, alb şi strălucitor), cu indice hepato-renal crescut, atenuare posterioară de ecou, iar în caz de ciroză semnele ecografice de hipertensiune portală.
Tomografia computerizată fără substanţă de contrast identifică steatoza când depăşeşte 10% şi are o sensibilitate de 85-90%. Elementele tomografice considerate diagnostice sunt: scăderea densităţii parenchimului hepatic (se foloseşte ca martor splina) care apare mai închis la culoare (ficat mare şi gri) şi vasele şi ductele biliare hiperdense. Spre deosebire de ecografie are avantajul diferenţierii zonelor fără steatoză de formaţiunile expansive. În plus, tomografia permite o evaluare semicantitativă a steatozei (1,2,3).
Rezonanţa magnetică şi spectroscopia. Rezonanţa magnetică de tip spin-eco nu are valoare deosebită în identificarea steatozei, dar metoda spectroscopică promite, într-un viitor apropiat, posibilitatea evaluării metabolismului energetic hepatic prin dozarea cantităţii de ATP şi a peroxidării lipidice (2,3).
Elastometria tranzitorie (transient elastography FibroScan) este o metodă neinvazivă care apreciază fibroza hepatică prin măsurarea durităţii ţesutului hepatic. Metoda pare să fie utilă pentru determinrea fibrozei în NAFLD dar necesită studii suplimentare care să confirme sensibilitatea şi specificitatea metodei pentru această indicaţie diagnostică (18).

Evaluarea morfopatologică. Puncţia biopsie hepatică (PBH) este singura metodă de investigaţie care permite diferenţierea NAFLD/NASH, stabilirea gradului şi stadiului bolii, permiţând un diagnostic cert şi stabilirea unui prognostic clar (2,19). Cu toate acestea, PBH în evaluarea pacientului cu NAFLD/NASH prezumtiv nu este recomandată de rutină. Decizia de a efectua sau nu această investigaţie trebuie luată împreună cu pacientul. Experţii care nu recomandă PBH în toate cazurile aduc ca argumente evoluţia bună pe termen lung a marii majorităţi a pacienţilor cu NAFLD/NASH, absenţa unui tratament specific curativ pentru afecţiune, riscurile şi costurile nejustificate (19). 

Diagnosticul pozitiv

Diagnosticul pozitiv ideal de NAFLD/NASH se bazează pe trei elemente: 1) examenul morfopatologic sugestiv pentru steatohepatită cu elementele prezentate în tabelul 2; 2) lipsa consumului de alcool în cantităţi considerate nocive pentru ficat; 3) absenţa markerilor serologici de infecţie virală, boală Wilson, hemocromatoză, deficit de alfa-1-antitripsină etc
De cele mai multe ori PBH nu este disponibilă şi nici recomandabilă la persoanele care nu par a avea leziuni evolutive şi nu au factori suplimentari de risc. Deşi nu există nici o metodă neinvazivă care să permită stabilirea cu acurateţe a diagnosticului de NASH/NAFLD, în majoritatea cazurilor diagnosticul se stabileşte considerându-se tipul de pacient (obez, diabetic, lipodistrofic, aflat sub tratamente recunoscute ca inductoare de steatoză) cu valorile constant şi moderat crescute ale transaminazelor şi argumente imagistice (ecografie sau ideal tomografie computerizată) de infiltrare grasă a ficatului(13,14).
În mod practic, PBH se recomandă când există factorii de risc pentru fibroză (sex feminin, obezitate, diabet zaharat) sau când se consideră diagnosticul diferenţial cu alte afecţiuni.
Diagnosticul diferenţial al NASH/NAFLD se face în primul rând cu ficatul gras alcoolic. De asemenea, toate celelalte cauze de afectare cronică hepatică trebuie excluse.

RECOMANDĂRI PRIVIND DIAGNOSTICUL ÎN NAFLD/NASH
1. Suspiciunea diagnostică de ficat gras non-alcoolic trebuie considerată în toate cazurile în care: 
- sunt prezenţi factori de risc pentru această condiţie patologică: obezitate, diabet zaharat tip 2, hipertrigliceridemie, scădere ponderală importantă (în special la pacienţii obezi) şi sindroame asociate cu insulinorezistenţă;
- se constată citoliză hepatică la pacienţii care au primit medicamente cunoscute a fi asociate cu steatoza;
- se constată creşteri persistente ale transaminazelor (predominant TGP) fără a se putea identifica o altă cauză.
Recomandare de grad B

2. Evaluarea paraclinică a pacientului cu diagnostic prezumptiv de NAFLD/NASH presupune:
- etapa 1: evaluarea markerilor de citoliză hepatică şi colestază (TGO, TGP, fosfataza alcalină), evaluarea funcţiei hepatice (bilirubina, albuminemia, and timpul de protrombină);
- etapa 2: excluderea altor etiologii sau identificarea unor condiţii asociate (ex. hepatita B, C, hepatita autoimună, etc.) prin teste de laborator specifice;
- etapa 3: evaluarea consumului de etanol. Aceasta implică:anamneză, examen clinic detaliat, interviul membrilor familiei, evaluarea TGO/TGP. În absenţa cirozei, dacă TGO/TGP>2, poate fi pus cu mare probabilitate diagnosticul de ficat alcoolic. 
Recomandări de grad B 
- etapa 4: după excluderea etiologiei alcoolice şi a altor cauze comune de afectare hepatică se impune confirmarea NAFLD: ecografie, CT sau rezonanţă magnetică. Nu sunt date comparative suficiente privind valoarea predictivă şi raportul cost-eficienţă care să recomande utilizarea preferenţială a ecografiei sau a CT. In practică poate fi utilizată cu bune rezultate, oricare dintre cele două metode.
Recomandare de grad B 
-etapa 5: diagnosticul de steatohepatită, gradul de activitate şi stadiul evolutiv al bolii poate fi stabilit cu precizie numai prin PBH. Decizia de a se efectua PBH va fi individualizată în funcţie de circumstanţele clinice. PBH trebuie recomandată în cazurile în care se suspectează fibroză severă precum şi la cei la care diagnosticul este incert. 
Recomandare de grad C

Forme clinice
Formele clinice majore ale NAFLD sunt cele descrise anterior: steatoza simplă, steatohepatita şi ciroza criptogenetică. 
O altă clasificare a formelor clinice este cea raportată la grupurile populaţionale afectate.
NAFLD la copii: folosind drept criteriu de diagnostic valorile moderate ale transaminazelor şi aspectul ecografic tipic de steatoză, prevalenţa afecţiunii se situează la valori de 50-60% dintre copii obezi (2). Studiile bazate pe PBH (rare la copii), au demonstrat existenţa caracteristicilor de NAFLD/NASH într-o proporţie importantă (8% NAFLD; 2,3% NASH).
Tabloul clinic este similar cu cel al adultului; examenul fizic evidenţiază constant obezitate şi hepatomegalie iar examenele biochimice, creşterea transaminazelor. 
NAFLD la pacienţii cu obezitate morbidă. Caracteristic pentru acest tip de pacient este dezvoltarea sau agravarea steatohepatitei după scăderea masivă în greutate sau după tehnicile chirurgicale de by-pass cu apariţia uneori a unei insuficienţe hepatice subacute (NASH subacut). În primul an după intervenţie, prevalenţa NAFLD creşte de la 66% la 95%, ca de altfel şi inflamaţia şi necroza hepatocitară şi revin la valoarea iniţială după 5-7 ani (13). 
NAFLD la pacienţii cu rezistenţă la insulină. Prototipul bolii este cel al pacientului diabetic cu lipoatrofie, în cazul căruia apare frecvent ficatul mare, gras cu sau fără inflamaţie şi fibroză.
NAFLD la pacienţii cu hepatită virală C. Atât hepatita cronică virală C cât şi NAFLD sunt afecţiuni frecvente în populaţia generală, încât asocierea celor două entităţi este foarte probabilă. Diagnosticul NAFLD/NASH în aceste condiţii este dificil, inflamaţia portală şi lobulară neputând fi interpretată în favoarea ficatului gras, iar steatoza este o caracteristică descrisă în cazul hepatitei virale (20). Markerii biochimici sunt nespecifici. Hipertrigliceridemia este posibilă şi în cazul tratamentului cu interferon.
NAFLD şi transplantul hepatic. Această problemă trebuie considerată atât din punctul de vedere al posibililor donori de organ cât şi din punctul de vedere al pacientului cu NASH/NAFLD care necesită transplant. 
Utilizarea grefelor cu steatoză macroveziculară este asociată cu disfuncţie primară a grefei. 
Pacienţii cu insuficienţă hepatică asociată cu NASH care au necesitat transplant hepatic au prezentat recidiva NASH în câţiva ani, unii cu fibroză extensivă rapid progresivă. Deşi steatoza a apărut la toţi pacienţii transplantaţi după 5 ani post-transplant, doar o minoritate au avut semne de steatohepatită (13).
Ciroza criptogenetică este o entitate care în condiţii obişnuite este greu de atribuit NAFLD/NASH deoarece histologic se pierd caracteristicile acestei entităţi. 

Evoluţie. Complicaţii
Evoluţia NAFLD depinde de clasa histologică în care este încadrată afecţiunea. NAFLD clasa 1(steatoza simplă) şi clasa 2 (steatoza cu minimă inflamaţie) au o evoluţie benignă, excepţional cu dezvoltarea fibrozei sau chiar cirozei. Deşi, evoluţia steatoză-steatohepatită este rară, aceasta este posibilă. 
Complicaţiile NAFLD/NASH sunt legate de apariţia cirozei hepatice cu toate consecinţele sale; rar, se citează îngustarea venei cave inferioare cu apariţia edemului la nivelul membrelor inferioare şi embolia grăsoasă.

Prognosticul NAFLD/NASH este bun în marea majoritate a cazurilor. La pacienţii cu steatohepatită floridă, care prezintă pe lângă afectarea hepatică şi alte comorbidităţi importante (DZ, afecţiuni cardiace etc.), NASH devine problema majoră. Studiile care au urmărit pacienţii cu NASH pe perioade de 5 şi 10 ani au demonstrat că supravieţuirea a fost de 67% şi respectiv 59%, mai mică decât la populaţia generală de aceeaşi vârstă, iar mortalitatea s-a datorat mai frecvent afecţiunii hepatice decât cardiace (5,21).
Factorii predictivi pentru leziuni histologice severe şi implicit pentru prognostic sever al NASH sunt: sexul feminin, vârstă > 50 ani, gradul obezităţii şi steatozei, HTA, DZ sau scăderea toleranţei la glucoză, valori mari ale ALT, AST şi GGT, AST/ALT >1 şi valori crescute ale Ig A (1,3).
Studiile care au urmărit PBH seriate au demonstrat că 20% din cei cu NASH vor evolua spre ciroză cu pierderea caracterelor tipice ficatului gras, 30% vor prezenta agravarea fibrozei şi alte câteva procente vor deceda prin progresia acută a bolii (13,21).
Tratament 
Scopul ideal al tratamentului este rezoluţia leziunilor histologice demonstrată prin PBH cu anularea implicită a riscului de evoluţie spre ciroză hepatică. În condiţii uzuale se consideră ca rezultat acceptabil al tratamentului normalizarea transaminazelor şi diminuarea infiltrării grase hepatice demonstrată de explorări neinvazive (14,19). Alte scopuri acceptate ale tratamentului sunt normalizarea IMC, a compoziţiei în grăsimi a organismului, a taliei, trigliceridelor serice. Calitatea vieţii şi cost-eficienţa sunt de asemenea alte elemente care trebuie considerate în tratamentul NAFLD/NASH.
Deşi există numeroase abordări terapeutice propuse, în prezent nu există nici un tratament specific demonstrat fără dubiu mai eficient decât placebo.

Măsurile generale.
Consumul de alcool. Reducerea consumului de alcool sub 20g/zi sau prohibirea acestuia sunt încă subiect de dezbatere. În condiţiile prezenţei fibrozei se recomandă abstinenţa. În cazul steatozei simple este obligatorie menţinerea consumului de alcool sub cel acceptat ca fiind nociv. Medicamentele sau substanţele chimice recunoscute ca inductori ai steatozei trebuie evitate.
Exerciţiul fizic şi regimul alimentar sunt principalele măsuri terapeutice în NAFLD/NASH. Se promovează ideea că exerciţiul fizic moderat, zilnic sau intermitent, chiar în absenţa scăderii ponderale aduce beneficii în NASH. Studiile existente demonstrează o îmbunătăţire a parametrilor biochimici cu efecte variabile asupra histologiei (22-24). Regimul alimentar, dieta, este o altă recomandare adresată pacientului cu NASH cu scopul scăderii în greutate. Scopul este obţinerea unei scăderi lente în greutate, sub 1,6 KG/săptămână (26). Cel mai frecvent se recomandă un regim alimentar cu un aport caloric de 25Kcal/Kg greutate corporală ideală cu compoziţie echilibrată a principiilor alimentare, cu un index glucidic mai scăzut la diabetici. O compoziţie în grăsimi nesaturate (uleiuri vegetale, peşte) mai mare pare că modifică rezistenţa la insulină şi metabolismul lipic, dar favorizează peroxidarea lipidelor; efectul în NASFLD/NASH nu este însă cunoscut. 
Regimurile de înfometare, cu restricţie alimentară severă, însoţite de scădere ponderală severă sunt asociate de agravarea histologiei hepatice şi trebuie evitate (27-31). 
Medicamentele folosite pentru scăderea în greutate sunt recomandate când IMC depăşeşte 30kg/m2; rolul lor în NASH rămâne încă controversat. La pacienţii cu obezitate morbidă (IMC>35Kg/m2) trebuie considerate tehnicile chirurgicale adresate scăderii ponderale (by-pass gastric sau jejunoileal) cu conştientizarea riscului agravării acute a histologiei hepatice (2,3).
Tratamentul farmacologic
Agenţi de augmentare a scăderii ponderale.
Orlistatul este un inhibitor al lipazei utilizată în tratamentul obezităţii şi diabetului de tip 2, realizând blocarea a 30% din trigliceridele alimentare. După administrarea Orlistatului studiile au demonstrat o reducere semnificativă a steatozei şi a citolizei hepatice.
Rimonabant este un antagonist al canabinoid-1 şi administrarea de lungă durată a demonstrat o scădere ponderală semnificativă şi scăderea circumferinţei taliei, cu o ameliorare semnificativă a trigliceridelor, HDL-colesterolului, adiponectinei şi a rezistenţei la insulină, dar studii ulterioare trebuie să valideze primele rezultate (32, 33).

Agenţii citoprotectori par promiţători la prima vedere, fiind fără efecte adverse şi prezentând un mecanism de acţiune la nivel celular şi subcelular posibil benefic. 
Reprezentantul acestui grup de medicamente este acidul ursodeoxicolic administrat în doza de 10-15mg/kg corp/zi. Studiile efectuate au indicat iniţial rezultate încurajatoare cu ameliorarea parametrilor biochimici, a steatozei, dar nu şi a inflamaţiei şi fibrozei (34).
Pentoxifilina, un alt agent citoprotector, acţionează prin inhibarea TNFα şi, în doză de 400mgx3/zi, a demonstrat ameliorarea citolizei dar şi a steatozei şi a inflamaţiei lobulare. Principalul dezavantaj al pentoxifilinei a fost prezenţa efectelor adverse, greaţa determinând discontinuarea tratamentului în 50% dintre pacienţii incluşi într-un trial (35-36).
Medicamentele antidiabetice/ameliorante ale insulinorezistenţei. Având în vedere că iniţiatorul fenomenelor patogenice care apar în NAFLD/NASH este insulinorezistenţa, indicarea unui tratament care se adresează acesteia pare logic. Există două grupe de medicamene utilizate: 1) biguanidele (metforminul) şi 2) tiazolidinedione (rosiglitazone, pioglitazone). Studiile efectuate sunt reduse la număr; acestea indică o ameliorare în majoritatea cazurilor a transaminazelor dar, după întreruperea tratamentului, s-a constatat relansarea citolizei. Efectele antidiabeticelor asupra histologiei au fost variabile. Deocamdată rămâne un grup de medicamente care necesită cercetări suplimentare privind eficienţa în NASH/NAFLD (37).
Agenţii antioxidanţi. Vitamina E (400-1000UI/zi) reduce peroxidarea lipidelor şi restabileşte unele sisteme antioxidante endogene; în NASH ameliorează transaminazele, dar efectul asupra histologiei nu este precizat. Totuşi, ameliorarea fibrozei a fost dovedită după tratamente combinate vitamina C şi E (1000 UI şi respectiv 1000 mg), fără a se constata ameliorarea activităţii necroinflamatorii (38,39).
N-acetilcisteina (1g/zi) a fost folosită cu oarecare succes fără a avea dovezi ştiinţifice riguroase.
Betaina este un donor de metil care intervine în metabolismul homocisteinei şi lecitinei, intervenind în exportul grăsimilor din ficat, precum şi în stabilitatea membranei mitocondriale. Se utilizează în doze de 20g/zi cu efecte substanţiale în ameliorarea biochimică, dar şi histologică (steatoză, inflamaţie şi fibroză). 
Silimarina, un hepatotrofic foarte popular, aparent fără efecte adverse poate fi folosit în NASH, dar lipsesc studiile de calitate care să dovedească eficienţa.. 
Medicaţia hipolipemiantă. Elementul definitoriu al NASH/NAFLD fiind acumularea de lipide în ficat, utilizarea medicaţiei hipolipemiante este, cel puţin ipotetic, benefică. 
Administrarea clofibratului (2g/zi) este raportată ineficace în timp ce gemfibrozilul pare a avea un efect favorabil asupra transaminazelor (19,34).
Nu există studii riguroase privind acţiunea inhibitorilor de HMG-CoA reductaza în NASH; un studiu pilot care a utilizat atorvastatinul a indicat ameliorarea biochimică în timp ce studii mai recente au demonstrat ca simvastatinul nu a avut efect asupra rezistenţei la insulină şi a nivelului de adipocitochine (2).
Blocanţii receptorilor de angiotensină: Sartanii reprezintă o clasă de medicamente folosită în hiperensiunea arterială. Utilizarea acestei clase de medicamente a pornit de la constatarea că angiotensina II este implicată în patogeneza fibrozei hepatice crescând depozitele de fier şi favorizând insulinorezistenţa. Două studii pilot au sugerat utilitatea administrării de Losartan în NASH demonstrând ameliorarea fibrozei şi a nivelului transaminazelor dar aceste rezultate trebuie confirmate de studii ulterioare (40). 
Transplantul hepatic 
Transplantul este indicat în ciroza hepatică criptogenetică cauzată într-un procent semnificativ de NASH; astfel de pacienţi au comorbidităţi importante (obezitate, DZII şi complicaţiile sale) şi nu sunt candidaţii cei mai potriviţi pentru transplant atât datorită riscurilor operatorii cât şi riscului de recidivă a afecţiunii pe grefă.
RECOMANDARI PRIVIND TRATAMENTUL IN NAFLD/NASH
Nu există dovezi privind eficacitatea tratamentului în NASH. Singurele măsuri cu adevărat eficiente sunt cele care modifică factorii de risc (obezitatea, hiperlipemia, diabetul dezechilibrat).
1. Pacienţii care sunt supraponderali (IMC >25 kg/m2) şi au NAFLD trebuie să intre într-un program de slăbire. Scăderea ponderală trebuie să fie lentă, graduală, întrucât s-a demonstrat că o pierdere ponderală rapidă poate agrava boala. O reducere cu 10% din greutatea iniţială reprezintă primul obiectiv al terapiei. Scăderea ponderală trebuie să continue cu 0,5-1 kg/săptămână.
Recomandare de grad A
2. Recomandările dietetice include restricţia calorică şi, concomitent, reducerea conţinutului de grăsimi saturate, astfel încât lipidele să furnizeze <30% din necesarul energetic. 
Recomandare de grad B
3. Deşi nu sunt date clare care să susţină efectele benefice a creşterii conţinutului în fibre alimentare a dietei, majoritatea clinicienilor consideră efectul benefic al fibrelor în alimentaţie. 
Recomandare de grad C
4. Modificările dietei trebuie asociate cu recomandarea exerciţiului fizic regulat care ajută la scăderea ponderală şi scad rezistenţa la insulină. 
Recomandare de grad B
5. Rolul şi siguranţa administrării agenţilor care induc scăderea ponderală în NAFLD nu a fost bine studiat, ca urmare nu pot fi recomandaţi în tratamentul NAFLD.
Recomandare de grad C 
6. Pentru pacienţii diagnosticaţi cu NAFLD şi care au IMC >35 kg/m2 se recomandă măsuri mai incisive de scădere ponderală, inclusiv by-pass gastric sau jejunoileal. Decizia trebuie luată considerând pe de o parte morbiditatea şi mortalitatea asociată intervenţiei ca şi riscul steatohepatitei subacute cu insuficienţă hepatică consecutivă scăderii bruşte în greutate. Ca urmare este necesară monitorizarea probelor hepatice postoperator.
Recomandare de grad C
7. ÎTratamentul farmacologic uzual include vitamina E, pentoxifilina, silimarina şi acidul ursodeoxycolic. Deşi nu sunt date clare care să dovedească eficacitatea lor, în practică se pot administra atât agenţii antioxidanţi cât şi cei citoprotectori.
Recomandare de grad C
8.Unii hepatologi recomandă preparate care scad rezistenţa la insulină (metformin sau pioglitazone) dar sunt necesare studii controlate pentru evaluarea eficacităţii şi a siguranţei administrării. 
Recomandare de grad C
9. Având în vedere progresia lentă a bolii în majoritatea cazurilor recomandarea curentă este în favoarea controlului factorilor de risc decât a terapiei farmacologice. 
Recomandare de grad A

NIVELE DE COMPETENŢĂ

Medic de familie
- dirijarea pacienţilor la specialist în caz de suspiciune de NAFLD/NASH
- urmărirea pacienţilor diagnosticaţi cu NAFLD/NASH
Spital/ambulator rural
- evaluarea probelor hepatice de rutină (TGP, TGO, FA, bilirubina)
- evaluarea ecografică a pacienţilor cu suspiciune de NAFLD/NASH
- monitorizarea tratamentului igieno-dietetic şi farmacologic
Spital/ambulator judeţean
- diagnosticul de NAFLD/NASH (examen clinic, biochimic, imagistic: ecografie, CT)
- excluderea altor etiologii (markeri pentru hepatitele B, C, autoimune, hepatitele alcoolice) 
- iniţierea planului terapeutic constând în măsuri igieno-dietetice şi tratament farmacologic (agenţi citoprotectori, antidiabetice orale, antioxidanţi)
Spital regional, centru universitar
- toate competenţele anterioare, plus
- puncţia biopsie hepatică pentru diagnostic histologic în cazuri selecţionate
- evaluarea biochimică şi imagistică de înaltă performanţă (markeri serologici pentru fibroză, steatoză, rezonanţa magnetică, spectroscopia, elastometrie tranzitorie)
- efectuarea de trialuri clinice, cu consimţământul informat al pacientului, în scopul îmbunătăţirii metodelor de diagnostic şi a terapiei NAFLD/NASH.
Centre superspecializate (de excelenţă)
- toate competenţele anterioare, plus
- transplant hepatic pentru orice pacient care a ajuns în stadiul de ciroză hepatică complicată.

